[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 6.11.2009

COM(2009) 618 окончателен

Предложение за

РЕШЕНИЕ НА СЪВЕТА

за определяне на позицията, която следва да бъде приета от името на Общността относно механизъм за преглед на прилагането на Конвенцията на Организацията на обединените нации срещу корупцията, който следва да бъде приет на третата сесия на Конференцията на държавите, страни по Конвенцията на ООН срещу корупцията (Доха/Катар, 9─13 ноември 2009 г.)

Предложение за

РЕШЕНИЕ НА СЪВЕТА

за определяне на позицията, която следва да бъде приета от името на Общността относно механизъм за преглед на прилагането на Конвенцията на Организацията на обединените нации срещу корупцията, който следва да бъде приет на третата сесия на Конференцията на държавите, страни по Конвенцията на ООН срещу корупцията (Доха/Катар, 9─13 ноември 2009 г.)

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за създаване на Европейската общност, и по-специално член 47, параграф 2, член 57, параграф 2, член 95, член 107, параграф 5, член 179, член 181a, член 190, параграф 5, член 195, параграф 4, член 199, член 207, параграф 3, член 218, параграф 2, членове 279, 280 и 283, във връзка с член 300, параграф 2, втора алинея от него,

като взе предвид предложението на Комисията[1],

като има предвид че:

(1) Общността[2] и повечето държави-членки са страни по Конвенцията на Организацията на обединените нации срещу корупцията (наричана по-нататък „конвенцията“).

(2) Конференцията на държавите, страни по конвенцията (наричана по-нататък „конференцията“), бе създадена с конвенцията за подобряване на капацитета на държавите, страни по конвенцията, както и на сътрудничеството между тях, за постигане на набелязаните цели и за насърчаване и преглед на прилагането на конвенцията. Съгласно член 63, параграф 7 от конвенцията, конференцията създава, ако счете за необходимо, подходящи механизми, които да подпомагат ефективното прилагане на конвенцията.

(3) По време на своята първа сесия конференцията прие Резолюция 1/1 за „Преглед на прилагането“, в която се припомня член 63, и по-специално параграф 7 от конвенцията, и с която се създава междуправителствена работна група с безсрочен мандат за преглед на прилагането на конвенцията (наричана по-нататък „работна група за преглед на прилагането“). Работната група за преглед на прилагането бе натоварена да представи на втората сесия на конференцията препоръки относно подходящи механизми или органи за преглед на прилагането на конвенцията, както и относно заданията на подобни механизми или мандата на такива органи.

(4) На своята втора сесия конференцията прие Резолюция 2/1 за преглед на прилагането и реши, че работната група следва да продължи работата си с цел подготовка на заданието за механизъм за преглед, което да бъдат разгледано и евентуално прието от конференцията на нейната трета сесия.

(5) След пет заседания между сесиите, на 2 септември 2009 г. работната група за преглед на прилагането постигна съгласие по предложение за проект на задание за механизъм за преглед. Не бе постигнато единодушие по всички точки; съответно заданието бе представено в няколко варианта, като решението бе оставено на конференцията. Предвижда се евентуално заданието да бъде прието на третата сесия на Конференцията.

(6) Предложението за проект на инструкции за механизъм за преглед обхваща въпроси, които попадат в рамките на компетентността на Общността и на националната компетентност на държавите-членки.

(7) Позицията на държавите-членки относно механизма за преглед на прилагането бе определена въз основа на член 32, параграф 2, буква а) от Договора за Европейски съюз в процеса на подготовка на третата сесия на конференцията.

(8) Необходимо е да се определи позицията на Общността относно механизма за преглед на прилагането. В съответствие с член 300, параграф 2, втора алинея от Договора за създаване на Европейската общност, Съветът следва да приеме решение с цел определяне на позицията, която следва да бъде приета от името на Общността в рамките на конференцията като орган, създаден по силата на конвенцията, който е призован да приема решения, имащи правни последици.

РЕШИ:

Член единствен

Позицията, която следва да бъде приета от името на Общността относно механизма за преглед на прилагането по време на третата сесия на конференцията, се основава на проекта на задание, изготвен от работната група за преглед на прилагането, приложен към настоящото решение. Когато съществуват различни конкуриращи се варианти, позицията, която следва да бъде приета от името на Общността, се основава във възможно най-голяма степен на принципите, договорени между държавите-членки по време на подготовката на третата конференция на държавите, страни по конвенцията на Организацията на обединените нации срещу корупцията.

Съставено в Брюксел на […] година.

За Съвета

Председател

ПРИЛОЖЕНИЕ 1

Текст на английски език

Документ (CAC/COSP/WG.1/2008/7/Rev.2): Проект на задание за механизма за преглед на прилагането на Конвенцията на Организацията на обединените нации срещу корупцията: текст, в който са възможни изменения (проект в процес на разработване от последното заседание на работната група на 2 септември 2009 г.)

[1] ОВ C […], […], стр. […].

[2] Решение 2008/801/ЕО на Съвета от 25 септември 2008 г. за сключване от името на Европейската общност на Конвенцията на Организацията на обединените нации срещу корупцията (ОВ L 287, 29.10.2008 г., стр. 1).